Saben piranti musik punika nggambaraken manéka macam kaanan cuaca. "Janggu" punika dados lambang udan, "kwaenggwari" punika nglambangaken gluduk, "jing" minangka lambang swantun angin, déné "buk" punika minangka lambang awan. Samulnori ugi nggambaraken konsèp Ying lan Yang . Swantun saking "buk" lan "janggu" nglambangaken langit déné swantun "jing" lan "kwaenggwari" punika swantun saking lemah. Samulnori ngasilaken warni musik énggal ing musik Koréa, mliginipun Koréa Kidul. Karakter musik saking samulnori punika dinamis, enerjik, lan rikat dipunanggep nggambaraken sipating tiyang Koréa .